text: Faldulykker skal forebygges bedre
  03 februar 2016 kl. 13.57
  Fald er den hyppigste ulykkesform for personer over 65 år. Onsdag mødtes 140 eksperter for at udveksle viden om, hvordan man kan forbygge ulykkerne. 
  Ifølge Sundhedsstyrelsen falder en tredjedel af danskerne over 65 en eller flere gange årligt. Og hvert år får faldet fatale konsekvenser for 1.350 ældre danskere. De ender nemlig med at dø på grund af følgerne af faldet.
  Udover de personlige omkostninger, der er for de ældre, så betyder det også store udgifter for sundhedsvæsnet. Især udgifter til hospitalsophold og genoptræning koster samfundet dyrt.
  Erfaring og flere internationale studier peger på, at den forebyggende opgave skal løftes på tværs af fag og sektorer.
  Onsdag mødtes 140 danske eksperter med engelske professorer for at udveksle viden om, hvordan ulykkerne kan forebygges.
  
  